A Bizottság határozata

(2004. április 29.)

egyes máltai húsipari létesítmények javára átmeneti intézkedés megállapításáról

(az értesítés a C(2004) 1707. számú dokumentummal történt)

(EGT vonatkozású szöveg)

(2004/439/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 42. cikkére,

mivel:

(1) 2004. május 1-jén Máltán hét nagykapacitású húsipari létesítmény számára okoz nehézséget a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelv [1] I. mellékletében, a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelv [2] A. és B. mellékletében, és a darált hús és az előkészített húsok előállítására és forgalomba hozatalára vonatkozó követelmények megállapításáról szóló, 1994. december 14-i 94/65/EK tanácsi irányelv [3] I. mellékletében megállapított vonatkozó strukturális követelményeknek való megfelelés.

(2) Ennek megfelelően e hét létesítménynek időre van szüksége, hogy véglegesítse korszerűsítési eljárását annak érdekében, hogy a 64/433/EGK, a 77/99/EGK és a 94/65/EK irányelvben megállapított vonatkozó strukturális követelményeknek teljes egészében megfeleljen.

(3) E hét – jelenleg a korszerűsítés előrehaladott szakaszában lévő – létesítmény megbízható garanciákat adott arra vonatkozóan, hogy rendelkezik a még meglévő hiányosságaik ésszerű időn belül történő kijavításához szükséges eszközökkel, és – korszerűsítési eljárásának véglegesítése tekintetében – a máltai Vidékügyi és Környezetvédelmi Minisztérium Élelmiszer- és Állat-egészségügyi Szabályozási Osztályától kedvező véleményt kapott.

(4) Málta vonatkozásában a hiányosságokra vonatkozó részletes információk minden egyes létesítmény esetében rendelkezésre állnak.

(5) Ezért – a jelenleg Máltán meglévő rendszerből a közösségi állat-egészségügyi jogszabályok alkalmazásából eredő rendszerbe történő átmenet megkönnyítése érdekében – indokolt Málta kérésére kivételes átmeneti intézkedésként e hét létesítmény számára átmeneti időszakot biztosítani.

(6) Ezen – a bővítési tárgyalások során előre nem látott – átmeneti eltérés kivételes jellegéből fakadóan, Málta kérésére további, az állati termékek gyártásával foglalkozó létesítményekkel kapcsolatos strukturális követelményekre vonatkozó átmeneti intézkedés e határozat elfogadása után nem nyújtható.

(7) A korszerűsítés előrehaladott szakaszára és az átmeneti intézkedés kivételes jellegére figyelemmel, az átmeneti időszaknak 2004. december 31-ig kell tartania, és ezen időpont után azt meghosszabbítani nem lehet.

(8) Helyénvaló az e határozat hatálya alá tarozó, átalakulóban lévő létesítményeket ugyanazoknak a szabályoknak alávetni, amelyeket az olyan létesítményekből származó termékek tekintetében kell alkalmazni, amelyeknek – a csatlakozási okmány vonatkozó mellékleteiben előírt eljárással összhangban – a strukturális követelményekre vonatkozóan átmeneti időszakot biztosítottak.

(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 64/433/EGK tanácsi irányelv I. mellékletében, a 77/99/EGK tanácsi irányelv A. és B. mellékletében, és a 94/65/EK tanácsi irányelv I. mellékletében megállapított strukturális követelményeket – a (2) bekezdésben megállapított feltételekre is figyelemmel – nem kell alkalmazni az e határozat mellékletében felsorolt máltai létesítményekre, a minden egyes létesítményre megadott időpontig.

(2) Az (1) bekezdésben említett létesítményekből származó termékekre a következő szabályokat kell alkalmazni:

- mindaddig, amíg az e határozat mellékletében felsorolt létesítmények az (1) bekezdés rendelkezései nyújtotta előnyökből részesülnek, az e létesítményekből származó termékek – a forgalomba hozatal időpontjától függetlenül – kizárólag a hazai piacon hozhatók forgalomba, vagy a forgalomba hozatal időpontjára tekintet nélkül ugyanabban a létesítményben használhatók fel további feldolgozásra. Ezt a szabályt kell alkalmazni az olyan integrált húsipari létesítményekből származó termékekre is, amelyeknél a létesítmény egy része az (1) bekezdés rendelkezéseinek hatálya alá tarozik,

- azok egyedi állat-egészségügyi jelölést viselnek.

2. cikk

Ezt a határozatot a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződése hatálybalépésének esetén és időpontjától kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 121., 1964.7.29., 2012/64. o.; a legutóbb a csatlakozás feltételeiről szóló okmánnyal (HL L 236., 2004.9.23., 381. o.) módosított irányelv.

[2] HL L 26., 1977.1.31., 85. o.; a legutóbb a csatlakozás feltételeiről szóló okmánnyal (HL L 236., 2004.9.23., 381. o.) módosított irányelv.

[3] HL L 368., 1994.12.31., 10. o.; a legutóbb 806/2003/EK rendelettel (HL L 122., 2003.5.16., 2. o.) módosított irányelv.

--------------------------------------------------

MELLÉKLET

Átalakulóban lévő létesítmények

Szám | Állatorvosi engedélyszám | A létesítmény neve és címe | Ágazat: húsipari | Megfelelés időpontja |

A létesítményekben végzett tevékenység |

Friss hús, vágás, darabolás | Húsipari termékek | Darált hús, előkészített hús |

1. | MP003 | Chef Choice, Triq il-Latmija, Zabbar | x | x | x | 2004.12.31. |

2. | MP004 | Prime Ltd., Mgieret Road, Marsa | x | x | x | 2004.12.31. |

3. | MP005 | Dewfresh Products, Pastoral House, Prince Albert Street, Albertown, Marsa | x | x | x | 2004.12.31. |

4. | MP006 | Jolly Ltd., A52, Industrial Estate, Marsa | x | x | x | 2004.12.31. |

5. | MP007 | E & M Meats, Cospicua Road, Zejtun | x | x | x | 2004.12.31. |

6. | MP008 | Mosta Bacon, 115, Hope Street, Mosta | x | x | x | 2004.12.31. |

7. | MP010 | Tenderfresh, A25A, G. Garibaldi Street, Marsa | x | x | x | 2004.12.31. |

--------------------------------------------------